တိုယိုတာ လင်ခရူဇာ

တိုယိုတာ လင်ခရူဇာ သည် ဂျပန် ကားထုတ်လုပ်သူ တိုယိုတာ မော်တော်ကား ကော်ပိုရေးရှင်းမှ ထုတ်လုပ်သော လေးဘီးစလုံးမောင်းသည့် မော်တော်ကား စီးရီးဖြစ်သည်။ အမေရိကန်တွင် ၁၉၃၄ မှ ၁၉၅၄ အထိ ထုတ်လုပ်ခဲ့သော စတူဒီဘေကာ၏ လင်ခရူဇာ ကား ရှိသေးသော်လည်း ၎င်းမှာ တိုယိုတာ လင်ခရူဇာနှင့် ဆက်စပ်မှု မရှိပေ။ လင်ခရူဇာ စီးရီးသည် တိုယိုတာ၏ သမိုင်းကြောင်းတွင် ကာလအရှည်ကြာဆုံး ထုတ်ဝေခဲ့သည့် ထုတ်ဝေနေဆဲ ဖြစ်သည့် ကားအမျိုးအစား ဖြစ်သည်။

လင်ခရူဇာ၏ ပထမမျိုးဆက်ကားကို ၁၉၅၁ ခုနှစ်တွင် တိုယိုတာမှ  ဂျစ်ကားကဲ့သို့ ပုံစံရှိသော ဒီဇိုင်းဖြင့် စတင် တီထွင်ခဲ့ပြီး စီးပွားဖြစ်ထုတ်လုပ်မှုမှာ ၁၉၅၄ တွင် စတင်ခဲ့သည်။ လင်ခရူဇာများကို အမိုးဖွင့်၊ ဟပ်တော့ပ်၊ စတေရှင် ဝက်ဂွန် နှင့် အသုံးပြု ထရပ် ပုံစံများဖြင့် ထုတ်လုပ်ခဲ့သည်။ လင်ခရူဇာ၏ စိတ်ချရမှုနှင့် သက်တမ်းကြာရှည်ခံမှုတို့ကြောင့် လူကြိုက်အလွန်များခဲ့သည်။ အထူးသဖြင့် ဩစတြေးလျတွင် လူကြိုက်အများဆုံး ဖြစ်ပြီး ကားကြီး၊ နောက်ပွင့်၊ လေးဘီးစလုံးမောင်း ကားအမျိုးအစားများတွင် အရောင်းရဆုံး ဖြစ်သည်။ တိုယိုတာသည် လင်ခရူဇာအား အပူချိန် နှင့် လမ်းပန်းသဏ္ဌာန် အကြမ်းဆုံးဟု ယူဆရသော နေရာတစ်နေရာဟု ယူဆနိုင်သည့်  ဩစတြေးလျတွင် အမျိုးမျိုး စမ်းသပ်မောင်းနှင်လေ့ ရှိသည်။ လင်ခရူဇာ၏ ပြိုင်ဘက်များ မှာ ရိန့်ချ်ရိုဗာ၊ လင်းရိုဗာ ဒစ်စကာဗာရီ၊ မစ်ဆူဘီရှီ ပါဂျဲရိုး နှင့် နစ်ဆန်း ပက်ထရိုလ် တို့ ဖြစ်ကြသည်။

မူလအစ
၁၉၄၁ ခုနှစ်တွင် ဖိလစ်ပိုင်အား ဂျပန် အင်ပီရီယယ်လ် တပ်မတော်မှ သိမ်းပိုက်ခဲ့စဉ် ဝီလီဂျစ် အမျိုးအစား တစ်မျိုးဖြစ်သော ဘန်တမ် အမ်ကေ ၂ (Bantam Mk II) အဟောင်း တစ်စင်းအား တွေ့ရှိခဲ့ပြီး ဂျပန်သို့ ချက်ချင်း ပြန်သယ် သွားခဲ့သည်။ ထို့နောက် ဂျပန် စစ်တပ် အာဏာပိုင်များက တိုယိုတာ အား အလားတူ ကားတစ်စင်းကို ပြုလုပ်ရန် နှင့် အမေရိကန် ဂျစ်၏ ပုံစံနှင့် မတူစေရန် အမိန့်ပေးခဲ့သည်။ ဂျပန်တို့ နမူနာ ပုံစံထုတ်ခဲ့သော ကားကို မော်ဒယ်လ် အေကေ ဟုခေါ်ပြီး ဂျပန်စစ်တပ်မှ အသုံးပြုခဲ့သည်။

၁၉၄၁ နှောင်းပိုင်းတွင် ဂျပန်အစိုးရမှ တိုယိုတာအား ဂျပန်စစ်တပ်၏ စစ်ဆင်ရေးတွင် အသုံးပြုရန် အတွက် လိုက်ထရပ် ထုတ်လုပ်ရန် စေခိုင်းခဲ့သည်။ တိုယိုတာတို့က ၁၉၄၂ တွင် အေကေ ၁၀ ဟုခေါ်သော တန်ဝက် ကားတစ်စင်း၏ နမူနာကို ထုတ်လုပ်ခဲ့သည်။ အေကေ ၁၀ သည် ဘန်တမ် ဂျီပီကား၏ ထုတ်ထားသော ပုံစံကို လေ့လာ၍ ကူးချထားခြင်း ဖြစ်သည်။ အေကေ ၁၀ ၏ ဓာတ်ပုံဟူ၍ မကျန်ရှိခဲ့ပေ။ အကြမ်းဆွဲထားသော ပုံကြမ်းများသာ ကျန်ခဲ့သည်။ ထို ထရပ်ကားတွင် အရှေ့ဘက်တွင် တည့်တည့်ထောင်မတ်နေသော ရှဲလ်၊ ပြန့်ပြူးနေသော ရှေ့ဘီး အဖုံး၊ ရေတိုင်ကီ၏ ဘေးတစ်ဖက်တစ်ချက် ဘီးဖုံးပေါ်တွင် တပ်ထားသော ရှေ့မီးများနှင့် ခေါက်၍ရသော ရှေ့လေကာမှန်တို့ ပါဝင်သည်။

အေကေ ၁၀ တွင် တိုယိုတာ အေအီးမော်ဒယ်လ် စီဒင်တွင် အသုံးပြုသော ၂၂၅၉ စီစီ ဆလင်ဒါ ၄ လုံးတပ် စီတိုက်ပ် အင်ဂျင်နှင့် ဂီယာ ၃ ချက် ပါဝင်သည်။ အေကေ ၁၀ နှင့် စစ်ပြီးခေတ်တွင် ထုတ်လုပ်သော တိုယိုတာ၏ ဘီဂျေ ဂျစ်ကားများမှာ စက်မှုသဘောအရ ဆက်စပ်မှု မရှိပေ။ အေကေ ၁၀ များကို အမေရိကန် ဂျစ်ကားများကဲ့သို့ စစ်ပွဲများတွင် အများအပြား အသုံးမပြုသဖြင့် ဓာတ်ပုံ မကျန်ခဲ့ပေ။

လမ်းကြမ်းသုံးရန် ရည်ရွယ်ထုတ်လုပ်သော မော်ဒယ်လ်များ
BJ နှင့် FJ(၁၉၅၁-၁၉၅၅)

 ၁၉၅၀ ခုနှစ် ကိုရီးယားစစ်ပွဲတွင် စစ်တပ်သုံး အပေါ့စား အသုံးချ ကားများ လိုအပ်လာခဲ့သည်။ ထိုစစ်ပွဲက ဂျစ်ကားများကို ဂျပန်၏ တံခါးဝသို့ အရောက်ပို့ဆောင်ပေးခဲ့သည်။ အမေရိကန် အစိုးရမှ ဝီလီဂျစ်၏ စံချိန်စံညွှန်းများ အတိုင်း ထုတ်လုပ်ရန် ဂျစ်ကား အစင်း ၁၀၀ ကို မှာယူခဲ့ပြီး တိုယိုတာအား ထိုကားများကို ထုတ်လုပ်စေခဲ့သည်။
 ၁၉၅၁ ခုနှစ်တွင် တိုယိုတာ ဂျစ် ဘီဂျေ စမ်းသပ်ယာဉ်အား စတင်တည်ဆောက်ခဲ့သည်။ ထိုသို့တည်ဆောက်ရခြင်း အကြောင်းမှာ စစ်တပ်သုံး ပုံစံ အသုံးချ ကားများ လိုအပ်နေသော ကြောင့် ဖြစ်ပြီး လိုအပ်နေသော ပုံစံမှာ ၁၉၄၈ တွင် စတင်ထုတ်လုပ်ခဲ့သော ဗြိတိသျှတို့၏ လင်းရိုဗာ ကားပုံစံမျိုး ဖြစ်သည်။ ဘီဂျေ ဂျစ်ကားမှာ အမေရိကန်တို့၏ မူလ ဂျစ်ကားထက် အရွယ်အစား ပို၍ ကြီးမားပြီး စွမ်းအားလည်း ပို၍ ကြီးသည်။ ၎င်းတွင် တိုယိုတာ၏ ဘီအမျိုးအစား ၃.၄ လီတာ ဆလင်ဒါ ၆ လုံးပါဝင်သော ဓာတ်ဆီအင်ဂျင်ပါဝင်ပြီး ၎င်းမှာ အင်ဂျင်လည်ပတ်နှုန်း တစ်မိနစ် ၃၆၀၀ ပတ်တွင် မြင်းကောင်ရေ ၈၄ကောင် (၆၃ ကီလိုဝပ်) နှင့် ညီမျှသော စွမ်းအားရှိပြီး အင်ဂျင်လည်ပတ်နှုန်း တစ်မိနစ် ၁၆၀၀ ပတ်တွင်  အားစုံတွဲ ၂၁၅ နယူတန် မီတာ (၁၅၉ ပေါင် ပေ) မျှကို ထုတ်လွှတ်သည်။ ၎င်းတွင် လိုအပ်သော အခါ အသုံးပြုနိုင်သည့် ဂျစ်ကားကဲ့သို့သော ၄ ဘီးစလုံး မောင်းနှင်သော စနစ် ပါဝင်သည်။ ဘီဂျေ ဂျစ်၏ ကွဲပြားသော အချက်မှာ ဂျစ်ကားကဲ့သို့ ထရန်စဖာကေ့စ် မပါဝင်ခြင်းပင် ဖြစ်သည်။
 ၁၉၅၁ ခုနှစ် ဇူလိုင်လတွင် တိုယိုတာ၏ စက်စမ်းယာဉ်မောင်း အီချီယို တိုင်ရာ မှ ဘီဂျေ ဂျစ်ကား၏ မျိုးဆက်သစ် စမ်းသပ်ယာဉ်အား ဖူဂျီတောင် ၆ ဆင့် အထိ မောင်းခဲ့ပြီး ပထမဆုံး ထိုမျှ အမြင့်ကို ရောက်အောင် တက်နိုင်သော ကားဖြစ်ခဲ့သည်။ ထိုစမ်းသပ်မှုအား ဂျပန် အမျိုးသား ရဲ အေဂျင်စီမှ စောင့်ကြပ် ကြည့်ရှုခဲ့သည်။ ကား၏ စွမ်းဆောင်ပုံကို ကြိုက်နှစ်သက်သွားသဖြင့် ရဲအေဂျင်စီမှ ထို လမ်းကြမ်းမောင်း ကား ၂၈၉ စင်းကို ချက်ချင်းမှာယူခဲ့ပြီး ၎င်းတို့အတွက် တရားဝင် ကင်းလှည့်ယာဉ် အဖြစ် ထားရှိခဲ့သည်။

၁၉၅၄ ခုနှစ်တွင် နည်းပညာဆိုင်ရာ ဒါရိုက်တာ ဟန်ဂျီ အုမဲဟာရ က လင်ခရူဇာ ဟူသော အမည်ကို ပေးခဲ့သည်။ အင်္ဂလန်တွင် ပြိုင်ဘက် လင်ရိုဗာ ကား ရှိသည့်အတွက် ထိုနာမည်ကဲ့သို့ ခန့်ညားသော နာမည်ကို ပေးရန် အတွက် လင်ခရူဇာ ဟုသော အမည်ကို ပေးခြင်းဟု သိရသည်။ အမေရိကန် စတူဒီဘေကာ ကားကုမ္ပဏီမှ ထိုနာမည်ကို ၁၉၃၄ မှ ၁၉၅၄ အတွင်း အသုံးပြုခဲ့သော်လည်း ပြဿနာ တစုံတရာ မရှိခဲ့ပေ။

ဂျေ၂၀ ဂျေ၃၀ (၁၉၅၅-၁၉၆၀)

ဂျေ၄၀ (၁၉၆၀-၁၉၈၄)

သက်တောင့်သက်သာ စီးနင်းနိုင်ရန် ရည်ရွယ်ထုတ်လုပ်သော မော်ဒယ်လ်များ
ဂျေ ၅၀ (၁၉၆၇-၁၉၈၀)

ဂျေ၆၀ (၁၉၈၀-၁၉၈၉)

ဂျေ၈၀ (၁၉၉၀-၁၉၉၇)

ဂျေ ၁၀၀ (၁၉၉၈-၂၀၀၇)

ဂျေ၂၀၀ (၂၀၀၇ မှ ယနေ့အထိ)

ကိုးကား

Category:ကား
Category:အိမ်စီးကား
Category:တိုယိုတာ မော်တော်ကား ကော်ပိုရေးရှင်းမှ ကားများ